ไทยพาณิชย์ประกันยังโตเบี้ยพุ่ง30%
ไทยพาณิชย์ประกันชีวิตโตไม่หยุด ขยายตัว 30% แม้ยังไร้แม่ทัพ
11 ส.ค. 2554

ไทยพาณิชย์ประกันชีวิตโตไม่หยุด ขยายตัว 30% แม้ยังไร้แม่ทัพ
นายพันธ์พร ทัพพะรังสี รองกรรมการผู้จัดการใหญ่อาวุโส บริษัท ไทยพาณิชย์ประกันชีวิต เปิดเผยว่า ผลการดำเนินงานในช่วง 7 เดือนที่ผ่านมา บริษัทมีอัตราเติบโตประมาณ 25-30% โดยเบี้ยหลักยังมาจากช่องทางขายผ่านธนาคารไทยพาณิชย์ หรือแบงก์แอสชัวรันส์ถึง 80% เติบโตประมาณ 16-17% 
ดังนั้น ที่เหลือแม้จะเป็นช่องทางตัวแทน แต่ก็ยังมีอัตราเติบโตถึง 50% จากเป้าที่ตั้งไว้ที่ 30% ซึ่งเป็นผลมาจากการนโยบายเพิ่มช่องทางขายผ่านตัวแทนให้เพิ่มขึ้น ซึ่งขณะนี้บริษัทสร้างตัวแทนใหม่ได้เดือนละ 400-500 คน ขณะที่ช่องทางกลุ่มพิเศษก็มีอัตราเติบโตถึง 100%
“นโยบายหลักของเราก็เป็นไปตามที่บริษัทแม่อย่างแบงก์ไทยพาณิชย์ต้องการ คือ ให้เพิ่มสัดส่วนรายได้จากช่องทางแบงก์แอสชัวรันส์และช่องที่ไม่ได้มาจากแบงก์ ให้มีสัดส่วนใกล้เคียงกันอย่างละ 50% ให้ได้ แม้ว่าต้องใช้เวลานานก็ตาม” นายพันธ์พร กล่าว
อย่างไรก็ตาม คาดว่าในช่วงเวลาที่เหลือของปีนี้บริษัทจะทำยอดเบี้ยได้ตามเป้า ซึ่งหลังจากที่ธนาคารไทยพาณิชย์เข้ามาถือหุ้น 100% ก็ได้มีการปรับปรุงการ บริหารงานให้มีประสิทธิภาพมากขึ้น ทำให้ขั้นตอนการทำงานเร็วขึ้น ขณะที่การใช้ทรัพยากรและพนักงานเท่าเดิม จึงมีส่วนช่วยเสริมจุดอ่อนให้บริษัทได้เป็นอย่างดี 
นายพันธ์พร กล่าวว่า สำหรับตำแหน่งกรรมการผู้จัดการใหญ่คนใหม่ที่จะมาแทน นายบัณฑิต เจียมอนุกูลกิจ ที่ได้ลาออกไปก่อนหน้านั้น ทางคณะกรรมการบริษัทได้มอบหมายให้คุณหญิงชฎา วัฒนศิริธรรม เป็นประธานคณะกรรมการสรรหากรรมการผู้จัดการใหญ่แล้ว ซึ่งก็สามารถเป็นทั้งคนในหรือคนนอกบริษัทก็ได้ เพียงแต่ต้องเป็นผู้ที่รู้จักและมีประสบการณ์เกี่ยวกับธุรกิจประกันชีวิตเป็นอย่างดี ซึ่งก็ไม่ได้มีการกำหนดเรื่องระยะเวลาว่าต้องเสร็จสิ้นเมื่อใด